Nevolje košarkaša NBA-a sa zakonom (9/7/03) - 2003-07-08
Kobe Bryant optužen za seksualno napastvovanje, a Damon Stoudamire je s marihuanom zamotanom u aluminijsku foliju pokušao proći kroz de
Što se to događa s NBA košarkašima? Ima ih više po zatvorima, nego u dvoranama za trening. Kobe Bryant je optužen za seksualno napastvovanje jedne 19-godišnje djevojke, branič Orlando Magica, Darrell Armstrong je sinoć napao policajku, nakon što se htio na silu “ugurati” u jedno taksi vozilo, a branič Portlanda, Damon Stoudamire je uhićen u Arizoni, jer mu je u džepu pronadjeno 40 grama marihuane! Uhićen je, a nakon što je protiv njega pokrenut postupak pušten je na slobodu. On je zamotao marihuanu u aluminijsku foliju, sve je stavio u džep i htio proći kroz detektor metala u zračnoj luci u Tucsonu. To je njegovo treće uhićenje zbog droge, a klub ga je odmah suspendirao i kaznio s 250 tisuća dolara. No, na naslovnicama svih novina i na početku svih radio i tv emisija je Kobe Bryant. Nitko ne može vjerovati da je jedan od najboljih, najpristojnijih i najpametnijih NBA igrača mogao seksualno napastvovati neku ženu. No, sve će se morati dokazati ili poreći na sudu. Slične su optužbe stizale u prošlosti na račun još nekih poznatih NBA košarkaša: na tom su popisu - Magic Johnson, Allen Iverson, Chris Webber, Juwan Howard...No, nijednom od njih nije se moglo dokazati da su zaista nekoga napastvovali. Bryant šuti, jedino je rekao direktorima u u svom klubu da su optužbe na njegov račun – lažne! Očigledno navijači Los Angeles Lakersa imaju o čemu pričati i brinuti, ali, uz Bryanta, oni svakodnevno spominju još dva imena: Karl Malone i Gary Payton. Dvojica veterana – Malone ima 40, a Payton 35 godina -, će, vjerojatno obojica, obući žute dresove Lakersa. Payton je pregovarao i s Miamijem, te Portlandom, ali, sinoć je potvrđeno da dolazi u Lakerse. Malone, kažu upućeni, nije daleko od dogovora. Obojica žele na kraju karijere još jednom zaigrati za ekipu koja će se boriti za naslov. Tako su Milwaukee Bucksi ostali bez dvojice izvrsnih playmakera: osim Paytona, koji nije želio ostati s njima, ostali su i bez Sama Cassella, koga su ranije prodali Minnesota Timberwolvesima.